RESOLUCIÓN do 7 de xullo de 2025 pola que se adxudican as axudas da Orde do 26 de decembro de 2024 que estableceu as bases para a concesión, en réxime de concorrencia competitiva, das axudas de apoio á etapa predoutoral nas universidades do Sistema universitario de Galcicia, nos organismos públicos de investigación de Galicia e noutras entidades do Sistema galego de I+D+i, cofinanciadas parcialmente no ámbito das universidades do Sistema universitario de Galicia pola Unión Europea no marco do programa FSE+ Galicia 2021-2027, e procedeu á súa convocatoria para o exercicio 2025 (códigos de procedemento ED481A e IN606A).
Consellería de Educación, Ciencia, Universidades e Formación Profesional — III. Outras disposicións — 16/07/2025

A Orde do 26 de decembro de 2024 (DOG núm. 23, do 4 de febreiro), da Consellería de Educación, Ciencia, Universidades e Formación Profesional, estableceu as bases para a concesión, en réxime de concorrencia competitiva, das axudas de apoio á etapa predoutoral nas universidades do SUG, nos organismos públicos de investigación de Galicia e noutras entidades do Sistema galego de I+D+i, cofinanciadas parcialmente no ámbito das universidades do SUG pola Unión Europea no marco do programa FSE+ Galicia 2021-2027, e procedeu á súa convocatoria para o exercicio 2025.
O obxecto do programa de apoio á etapa predoutoral é outorgar axudas ás universidades do SUG (cofinanciadas parcialmente polo FSE+), aos organismos públicos de investigación de Galicia, ás fundacións de investigación sanitaria de Galicia (Fundación Pública Galega Instituto de Investigación Sanitaria de Santiago de Compostela, Fundación Pública Galega de Investigación Biomédica INIBIC, Fundación Pública Galega de Investigación Biomédica Galicia Sur) e aos centros do CSIC (Consello Superior de Investigacións Científicas) radicados en Galicia que contraten persoas tituladas superiores para a súa formación como doutoras e doutores nos seus centros (códigos de procedemento ED481A, para as universidades do SUG, e IN606A, para as demais entidades).
As axudas ás universidades do SUG estarán cofinanciadas parcialmente nunha porcentaxe do 60 % pola Unión Europea no marco do programa FSE+ Galicia 2021-2027, dentro do obxectivo político 4: unha Europa máis social e inclusiva, por medio da aplicación do piar europeo de dereitos sociais; prioridade 3: educación e formación; obxectivo específico ESO4.6: promover a igualdade de acceso a unha educación e unha formación de calidade e inclusivas e a súa culminación, en particular para os colectivos desfavorecidos, desde a educación infantil, pasando pola educación e a formación xerais e profesionais, ata a educación superior, así como a educación e a aprendizaxe dos adultos; así mesmo, facilitar a mobilidade educativa para todos e a accesibilidade das persoas con discapacidade, e medida 3.F.01: axudas á formación predoutoral.
Este programa procura a formación de persoas investigadoras para a obtención do título de doutora ou doutor e a adquisición das competencias e habilidades relacionadas coa investigación dentro dun programa de doutoramento. Ademais, fináncianse estadías no estranxeiro de tres meses de duración, co obxecto de que poidan acadar a mención de doutora ou doutor internacional.
No artigo 2.1 da orde de convocatoria determínase quen pode ser beneficiario e no artigo 2.4 os requisitos que deben cumprir as persoas candidatas a estas axudas.
De acordo co establecido no artigo 9 da convocatoria, unha vez analizadas as solicitudes publicáronse as listas provisionais de solicitudes admitidas e excluídas e as entidades solicitantes tiveron un prazo de dez días hábiles para formular reclamacións para emendar erros e falta de documentos das persoas interesadas ante a Secretaría Xeral de Universidades ou ante a Axencia Galega de Innovación, segundo a entidade solicitante. Unha vez que se recibiu e se examinou esta documentación, o 21 de abril de 2025 publicouse a lista definitiva de solicitudes admitidas excluídas.
As solicitudes admitidas foron valoradas seguindo os criterios de valoración do artigo 10. A valoración da adecuación do proxecto de investigación á Estratexia de especialización intelixente de Galicia 2021-2027 (RIS3) foi realizada por un grupo de traballo designado polo Grupo Técnico da Comisión Interdepartamental de I+D+i.
O resultado desta avaliación entregóuselle á Comisión de Selección definida no artigo 11 da orde de convocatoria, que elaborou un informe para os órganos instrutores en que figuran as entidades beneficiarias, xunto coa prelación das persoas candidatas a seren destinatarias das axudas, e as listas de agarda para posibles substitucións.
A competencia para resolver estas axudas correspóndelle conxuntamente á persoa titular da Secretaría Xeral de Universidades da Consellería, por delegación da persoa titular da Consellería de Educación, Ciencia, Universidades e Formación Profesional, e á persoa titular da Dirección da Axencia Galega de Innovación, por delegación da persoa titular da Presidencia da Axencia Galega de Innovación, de acordo co artigo 12 da convocatoria.
En consecuencia, de acordo co establecido no artigo 12 das bases da convocatoria e atendendo á proposta de concesión elevada polos órganos instrutores a partir do informe da Comisión de Selección, reunida o día 23 de maio de 2025, a través da Secretaría Xeral de Universidades e da Axencia Galega de Innovación,
Primeiro. Conceder as axudas de apoio á etapa predoutoral convocadas pola Orde do 26 de decembro de 2024 ás entidades que contraten as persoas seleccionadas que se relacionan no anexo I desta resolución, en que se reflicte tamén a zona de estadía concedida para as persoas que a solicitaron.
No ámbito das universidades do SUG concédense un mínimo de 12 axudas por cada rama de coñecemento, de acordo co indicado no artigo 4.2 da convocatoria.
Segundo. Establecer dúas listas de agarda (unha para cada órgano instrutor), que se inclúen como anexo II, para determinar posibles substitucións, segundo os criterios establecidos no artigo 11. Nesta lista figuran por orde decrecente de puntuación as solicitudes que non acadaron a puntuación suficiente para seren adxudicatarias da axuda pero que teñen unha puntuación igual ou superior á mínima establecida pola Comisión de Selección.
Terceiro. Todas as solicitudes que figuran nos anexos I e II desta resolución cumpren os requisitos establecidos nas bases da convocatoria. Así mesmo, as solicitudes que non figuran relacionadas nos citados anexos entenderanse denegadas ou desestimadas.
Cuarto. A data de comezo dos contratos será o día 1 de setembro de 2025, agás para as persoas non comunitarias que poderán asinar o contrato ata o 1 de decembro de 2025. Os contratos regulados na Orde do 26 de decembro de 2024 serán interpretados e regulados consonte o establecido no artigo 21 da Lei 14/2011, do 1 de xuño, da ciencia, a tecnoloxía e a innovación e as súas modificacións.
Quinto. As axudas concedidas financiaranse con cargo aos orzamentos xerais da Comunidade Autónoma de Galicia para o ano 2025 e anos sucesivos, de acordo coa seguinte distribución segundo a estrutura de pagamento recollida no artigo 23 das bases da convocatoria.
Universidades do SUG: 90 axudas.
O importe das axudas das universidades do SUG imputarase ao Plan galego de financiamento universitario para o período 2022-2026 nas anualidades de 2025 e 2026. As anualidades 2027 e 2028 e 2029 imputaranse ao novo plan de financiamento universitario. As axudas ás universidades do SUG están cofinanciadas polo programa FSE+ Galicia 2021-2027.
Demais entidades: 12 axudas.
A relación de acrónimos das entidades solicitantes citados na táboa anterior é a seguinte:
Sexto. As entidades beneficiarias deberán enviar un escrito de aceptación da axuda á Secretaría Xeral de Universidades, no caso das universidades do SUG, ou á Axencia Galega de Innovación no caso das demais entidades indicadas no artigo 2 da convocatoria, no prazo de dez días hábiles contados a partir do día seguinte ao da notificación desta resolución e vincularán as persoas seleccionadas aos seus organismos mediante a formalización do correspondente contrato.
Sétimo. O artigo 16 da orde de convocatoria establece que as entidades beneficiarias e contratantes das persoas seleccionadas serán as encargadas de presentar as xustificacións correspondentes adecuadas á normativa comunitaria e nacional de aplicación e serán as perceptoras dos fondos para o pagamento dos contratos.
Segundo o establecido no artigo 45.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, transcorrido o prazo establecido de xustificación sen que se presentase esta ante o órgano administrativo competente, este requirirá o beneficiario para que, no prazo improrrogable de dez días, a presente. A falta de presentación da xustificación comportará a perda do dereito ao cobramento parcial ou total da subvención, a exixencia do reintegro e demais responsabilidades establecidas na Lei de subvencións de Galicia.
Oitavo. No ámbito das universidades do SUG, o importe dos contratos das persoas seleccionadas, incluídos os seus custos sociais, estará cofinanciado parcialmente con fondos do programa FSE+ Galicia 2021-2027, aprobado pola Comisión Europea o 9 de decembro de 2022, e responde aos obxectivos previstos nel: obxectivo político 4: unha Europa máis social e inclusiva, por medio da aplicación do alicerce europeo de dereitos sociais, prioridade 3: educación e formación ESO4.6. Promover a igualdade de acceso a unha educación e unha formación de calidade e inclusivas e a súa culminación, en particular para os colectivos desfavorecidos, desde a educación infantil, pasando pola educación e a formación xerais e profesionais, ata a educación superior, así como a educación e a aprendizaxe dos adultos; así mesmo, facilitar a mobilidade educativa para todos e a accesibilidade das persoas con discapacidade.
O cofinanciamento realizarase segundo o sistema de custos simplificados que incorpora a operación conforme o Regulamento (UE) nº 2021/1060, do 24 de xuño de 2021, polo que se establecen as disposicións comúns relativas ao Fondo Europeo de Desenvolvemento Rexional, ao Fondo Social Europeo Plus, ao Fondo de Cohesión, ao Fondo de Transición Xusta e ao Fondo Europeo Marítimo, de Pesca e de Acuicultura. O método establecido é un custo unitario anual, de acordo co artigo 53.1.b) do Regulamento (UE) nº 2021/1060.
As universidades do SUG beneficiarias teñen as seguintes obrigas:
1. Cumprir a normativa comunitaria aplicable a este fondo, en particular o Regulamento (UE) nº 2021/1060 (RDC) e o Reglamento (UE) nº 2021/1057 (RFSE+).
2. Observar as normas de subvencionabilidade nacionais que estableza o ministerio con competencias en materia de traballo e seguridade social, en particular, a Orde TES/106/2024, do 8 de febreiro, pola que se determinan os gastos subvencionables polo Fondo Social Europeo Plus, durante o período de programación 2021-2027.
3. Asegurar que os gastos declarados son conformes coas normas aplicables, se é o caso, e que non existe dobre financiamento do gasto con outros réximes europeos ou nacionais, así como con outros períodos de programación.
4. Require a concreción do adecuado rexistro dos datos de seguimento e avaliación da actuación, tanto para a acreditación da realidade da actuación, como para recoller datos completos de participantes e entidades beneficiarias polas operacións precisas para dar cumprimento aos requisitos de subministración de información a través dos indicadores de realización e de resultados a que fai referencia o artigo 17 do RFSE+ e que se especifican no anexo I do dito regulamento. Garantirase que se disporá dos datos individualizados de cada un dos destinatarios últimos das actuacións que permitan o cálculo dos devanditos indicadores.
5. Cumprir as exixencias de visibilidade, transparencia e comunicación reguladas no capítulo III do título IV do RDC e dos demais requisitos establecidos para o efecto pola estratexia de comunicación do organismo intermedio. En concreto, deberá prestar especial atención ás obrigas recollidas no artigo 50 do devandito regulamento e ter en conta as características técnicas detalladas no seu anexo IX e no documento «O uso do emblema europeo no contexto dos programas da UE 2021-2027».
6. A súa inclusión na lista de operacións reguladas no artigo 49.3 do RDC.
7. Manter rexistros contables independentes ou empregar códigos de contabilidade apropiados para todas as transaccións relacionadas coas operacións, sen prexuízo das normas xerais de contabilidade, que permita seguir unha pista de auditorías suficiente sobre os gastos financiadas cos fondos do programa FSE+ Galicia 2021-2027.
8. Acreditar ante a auditoría de xestión ou, se é o caso, o organismo intermedio, a realización da actividade e facilitar toda a información requirida polos órganos verificadores que se establezan na aplicación dos artigos 74 e 81 do RDC, que incluirá as correspondentes visitas sobre o terreo.
9. Someterse ás actuacións de control, comprobación e inspección que efectúen os organismos implicados na xestión ou seguimento do programa FSE+ Galicia 2021-2027, as de control financeiro que correspondan, se é o caso, á Intervención Xeral da Comunidade Autónoma, as previstas na lexislación do Tribunal de Contas e outros órganos de control da Administración do Estado ou da Unión Europea, impostas pola normativa comunitaria no exercicio das súas funcións de fiscalización e control, achegando para iso canta información lle sexa requirida.
10. Conservar, no nivel adecuado, todos os documentos xustificativos relacionados coa operación que reciba axuda FSE+, de acordo co artigo 82 do RDC, durante un prazo de cinco anos a partir do 31 de decembro do ano en que a autoridade de xestión ou, se é o caso, o organismo intermedio, do programa FSE+ Galicia 2021-2027 efectúe o último pagamento ao beneficiario.
11. Comprobar, polo órgano xestor, que se mantén o cumprimento dos requisitos establecidos na convocatoria.
12. Establecer as condicións detalladas para o intercambio electrónico de datos, de ser o caso (artigo 10.1 Regulamento de execución (UE) nº 1011/2014 da Comisión, do 22 de setembro), co fin de cumprir co establecido no articulo 69.8 do RDC.
13. Cubrir as listas de comprobación correspondentes, que servirán de base para as verificacións que leve a cabo o organismo intermedio.
14. Aplicar as medidas de análises do risco e prevención da fraude, que correspondan en función da operación executada, empregando para iso, entre outras, as ferramentas que lle sexan facilitadas polo organismo intermedio.
15. Colaborar co organismo intermedio na revisión anual que se realice do programa FSE+ Galicia 2021-2027, de acordo cos artigos 41 e 42 do RDC.
16. Comporta, no caso de que a actuación fose seleccionada como unha operación de importancia estratéxica para o programa FSE+ Galicia 2021-2027 en relación co artigo 2 (5) do RDC, ou que o seu custo total sexa superior a 10.000.000,00 euros, velar polo cumprimento dos requisitos exixidos para a súa implementación, en especial levar a cabo aquelas actividades de comunicación exixidas no artigo 50.1.e) do mencionado regulamento.
17. Implica contribuír, de ser o caso, ao obxectivo de promover o desenvolvemento sustentable establecido no artigo 9.4 do RDC, en consonancia cos obxectivos de desenvolvemento sustentable das Nacións Unidas, o Acordo de París e o principio de «non causar un prexuízo significativo».
Noveno. Contra esta resolución, que esgota a vía administrativa, as persoas interesadas poderán interpoñer recurso potestativo de reposición ante a persoa titular da Consellería de Educación, Ciencia, Universidades e Formación Profesional, no caso de solicitudes pertencentes ao SUG, e ante a persoa titular da presidencia da Axencia Galega de Innovación nos restantes casos, no prazo dun mes a partir do día seguinte ao da notificación da resolución, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, de conformidade cos artigos 19 e 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 7 de xullo de 2025
Universidade da Coruña.
Universidade de Santiago de Compostela.
Universidade de Vigo.
Outras entidades.
Instituto de Investigacións Mariñas do CSIC.
Misión Biolóxica de Galicia do CSIC.
Fundación Pública Galega Centro Tecnolóxico de Supercomputación de Galicia.
Fundación Pública Galega de Investigación Biomédica INIBIC.
Fundación Pública Galega Instituto de Investigación Sanitaria de Santiago de Compostela.
Fundación Pública Galega de Investigación Biomédica Galicia Sur.
Universidades do SUG.
Outras entidades.